<classify> WAZIRI wa Nchi, Ofi si ya Rais Tawala za Mikoa na Serikali za Mitaa Tamisemi, Selemani Jafo, amewataka viongozi wa ngazi mbalimbali kulifanya suala la uzalendo na usalama wa nchi kuwa ajenda ya kitaifa kwa lengo la kudumisha amani nchini. Alitoa rai hiyo jijini Dar es Salaam juzi wakati akifungua mafunzo kwa viongozi kutoka taasisi mbalimbali wakiwamo wakuu wa mikoa inayotolewa na Chuo cha Taifa cha UlinziNDC. Suala la uzalendo na usalama wa nchi ni jambo la msingi linalopaswa kusimamiwa kikamilifu na viongozi wote kwa ajili ya maslahi mapana ya taifa, tofauti na hivyo hakuna maendeleo yoyote yanayoweza kupatikana. Viongozi tumieni nafasi zenu kudumisha amani, uzalendo na usalama kwa kuwa mahali popote pasipo na usalama duniani hali ya uchumi kamwe haiwezi kuimarika, alisema. Jafo alisema kukosekana uzalendo kwa viongozi pia kutalifanya taifa kutofikia malengo yake ya kiuchumi hivyo kutokana na umuhimu wa suala hilo ni vyema viongozi hao wakatumia mafunzo hayo kujijenga. Alisema ana amini kupitia mafunzo hayo viongozi hao watakuwa mahiri katika kusimamia na kudumisha uzalendo pamoja na usalama kwa ajili ya maslahi mapana ya taifa, raia na mali zao. Naye mkuu wa chuo hicho, Luteni Jenerali Paulo Massao, alisema mafunzo hayo ya saba pamoja na mambo mengine yamelenga kuwajenga viongozi hao kuwa mahiri katika suala zima la uzalendo na usalama. Alisema mafunzo hayo pia yana lenga kuwapa viongozi hao uwezo wa kujadili mambo mbalimbali na kujenga uelewa kuhusu uongozi wa taifa na maadili na nini kifanyike ili kutatua changamoto zilizopo katika taifa na hivyo kusukuma mbele gurudumu la maendeleo.Matarajio baada ya mafunzo haya ya siku tano ni kuona viongozi hawa wanakuwa mabalozi wazuri katika kusimamia uzalendo, maadili na usalama na hivyo kuleta tija kwa taifa, alisema. Mbali na wakuu wa mikoa, mafunzo hayo pia yaliwahusisha baadhi ya makatibu wa wizara, makatibu tawala wa mikoa na viongozi wa ngazi za juu kutoka vyombo vya ulinzi na usalama kutoka Tanzania Bara na Zanzibar.  <topic>: KITAIFA 